Boer op plaas by Roedtan doodgeskietArgieffoto (Foto: Tracey Adams/African News Agency/ANA) ŉ Boer is Vrydag op sy plaas in Roedtan in Limpopo tydens ŉ plaasaanval doodgeskiet. Sy lewensmaat en ŉ jong man wat saam met hulle op die plaas gewoon het, is in verskillende vertrekke vasgebind. Renita Prinsloo van TLU SA het aan Maroela Media gesê die huishulp het eers vanoggend op die vrou en jong man afgekom. “Volgens inligting het ŉ vreemde voertuig hulle gistermiddag op die plaas ingewag. Hulle het geld geëis. Die man is geskiet en die vrou en jong man is in verskillende vertrekke van die huis vasgebind.” Die huishulp het Saterdagoggend op die toneel aangekom en hulle moes na die polisie in Roedtan ry om die voorval aan te meld, omdat die aanvallers die slagoffers se selfone gebuit het. Prinsloo sê die paartjie het onlangs eers na die plaas verhuis en hulle radio’s was nog nie op die regte frekwensie ingestel nie. Boonop is daar byna geen selfoonopvangs in die gebied nie. “Die polisie het baie vinnig reageer. Boere van die omgewing en lede van die Heritage Protection Group (HPG) is dadelik ontplooi. Die polisie volg alle leidrade op.” Prinsloo sê die vrou en jong man is baie getraumatiseer deur die voorval en is in verbinding geplaas met traumaberaders. Maroela Media wag vir terugvoer van die polisie.